Az 1989-es romániai forradalom után a modern társadalom változásaival kapcsolatos jelenségek sorában a vallási hiedelmek és az okkultizmus témája is megjelent a hazai magyar szakirodalomban. A Jehova tanúi politikai üldözésének legátfogóbb vizsgálatára az 1956-os magyar forradalmat követő megtorlások adattári számbavétele keretében került sor ("1956 Erdélyben. Politikai elítéltek életrajzi adattára. 1956–1965." Szerk. Dávid Gyula. Kolozsvár, 2006), magát az üldöztetést politikai vonatkozásaiban a Korunk vizsgálta (Gabriel Andreescu: Jehova tanúi: a vallásszabadságon elkövetett erőszak röntgenképe. 1997/10). Az irracionális irányzatokkal és jelenségekkel főképp A Hét foglalkozott (Ágoston Hugó: "Armageddon árnyéka". A Hét, 1993/17; Kerekes Medárd: "A világ vége és akik várják." A Hét, 1995/41; Czelnai Rudolf: "Ezredforduló: Az irracionalizmus nagy visszavágása." A Hét, 1997/9).